P. Hrušovský, podpredseda NR SR: (2001-09-05):
M. Aibeková, poslankyňa: Vážené dámy, vážení páni, vážený pán minister, vážený pán predsedajúci, mrzí ma, že už po tretíkrát k tomuto istému bodu musím vystúpiť v parlamente, pretože tak dôležitý bod, ako je úprava dôchodkov, sa v parlamente objavuje vždy v skrátenom konaní. Nedávam vinu ministrovi práce, sociálnych vecí a rodiny, pretože on je iba predkladateľom, dávam túto vinu vláde Slovenskej republiky. Pretože ak ste nás iba trošku počúvali pri prerokúvaní návrhu zákona o štátnom rozpočte na rok 2001, tak jednoducho v tomto návrhu vôbec neboli pripravené finančné prostriedky na úpravu dôchodkov v roku 2001. Práve preto nastáva znovu táto situácia, že návrh prichádza neskoro, až od 1. októbra 2001, čo skutočne vzhľadom na životnú situáciu, v akej sa nachádzajú dôchodcovia, a znovu upozorňujem tých, ktorí sa nevenujú tejto problematike, že nejde iba o starobných dôchodcov, ako sa tu zvykne dávať do súvislosti s občanmi, ktorí majú dôchodkový vek, ale že sú tu zahrnutí aj mladí ľudia, invalidní dôchodcovia, siroty, vdovy, vdovecký dôchodok a ďalšie druhy dôchodkov, takže myslím si, že je to veľmi neskoro, že nie je dobré, že takéto návrhy zákonov a vôbec sociálne zákony idú na skrátené konanie, pretože potom sa im parlament nemôže primerane venovať. Napriek tomu, že máme vždy kritické výhrady k skrátenému konaniu a nepodporujeme vládne návrhy zákona v skrátenom konaní, v tomto prípade robíme vždy výnimku, pretože sa pokúsime v druhom čítaní upraviť výšku úpravy dôchodkov, ktorá je vládou navrhovaná o 5 percent na vyššie percento. Aké nás povedú k tomu dôvody a výpočty, potom povedia kolegovia v prvom a druhom čítaní. Neprislúcha to k tomuto bodu. K tomuto bodu by som ešte chcela povedať to, čo je uvedené v návrhu a to, čo prečítal pán minister. Pán minister hovorí, že k skrátenému konaniu musí dôjsť preto, aby nedošlo k ohrozeniu základných ľudských práv a odvoláva sa na ústavu, ktorá hovorí o primeranom hmotnom zabezpečení v starobe a pri nespôsobilosti na prácu, ako aj pri strate živiteľa. Ono je veľmi problematické, čo to je vlastne primerané hmotné zabezpečenie v týchto skutočnostiach, pretože myslím si, že v priemere zvýšiť tieto dôchodky o 250 korún pri tom zdražovaní, ktoré tu nastalo minulý rok, predminulý rok a aj od januára roku 2001 a pripravuje sa ďalšie, myslím si, že táto suma je skutočne neprimeraná. Dostávame sa tým do rozporu s ústavou, ale vlastne aj s tvrdením vlády, ktorá zdôvodňuje toto skrátené legislatívne konanie. Neviem, pán minister, či ešte budete mať príležitosť napraviť túto situáciu a či sa plánuje úprava dôchodkov aj na rok 2002, ako je to pripravené v rozpočte, pretože vláda už rozpočet na rok 2002 schválila. Tak v závere svojho vystúpenia sa vás pýtam, či je toto poslednýkrát počas vládnutia tejto vlády, že prichádza tento návrh na skrátené legislatívne konanie s neskorým termínom, s nízkou sumou. Aká je predstava vlády na rok 2002, či aspoň v predvolebnom roku si budete chcieť šplhnúť u občanov a či im niečo pridáte tak, aby bol naplnený tento článok ústavy a aby bol naplnený dôvod, ktorý uvádzate v návrhu vlády. Čiže tu výnimočne podporíme skrátené konanie, ale rozhodne nepodporíme túto sumu. Termín už upravovať nemôžeme, pretože termín jednoducho skôr ako toho 1. októbra nemôže byť, keďže máme dnes 5. septembra, ale rozhodne vyvinieme úsilie a dúfame, že nás aj kolegovia v parlamente podporia a že dôchodcom pridáme trošku viac, ako je to v priemere tých 250 korún. Táto suma vychádza z priemerného dôchodku Slovenskej republiky, ktorý je okolo 5 tisíc korún. Takže ďakujem vám za pozornosť a dovoľte mi dúfať v podporu tých návrhov, ktoré predložíme potom v druhom čítaní. Ďakujem.